2. ปัจจัยความเสี่ยง

ปัจจัยความเสี่ยงในการประกอบธุรกิจของบริษัท คันทรี่ กรุ๊ป ดีเวลลอปเมนท์ จำกัด (มหาชน)
(“บริษัท” หรือ “CGD”) ที่อาจมีผลกระทบต่อผลตอบแทนจากการลงทุนอย่างมีนัยสำคัญ
และแนวทางในการป้องกันความเสี่ยง สามารถสรุปได้ดังนี้

ความเสี่ยงเกี่ยวกับบริษัทและธุรกิจของบริษัท

เนื่องจากบริษัทประกอบธุรกิจ Holding Company และพัฒนาอสังหาริมทรัพย์
ด้วยการลงทุนพัฒนาโครงการอาคารชุด ภายใต้ชื่อโครงการอิลีเม้นท์ ศรีนครินทร์ ดังนั้น
ปัจจัยความเสี่ยงของธุรกิจจึงแบ่งเป็น 3 ส่วน ดังต่อไปนี้

1. ธุรกิจ Holding Company

1.  ความเสี่ยงจากการที่บริษัทเป็นบริษัทที่ประกอบธุรกิจโดยการลงทุนในบริษัทอื่นๆ (Holding
    Company) และการดำรงอยู่ของบริษัทขึ้นอยู่กับเงินปันผลที่ได้จากหุ้นที่บริษัทถืออยู่

  เนื่องจากบริษัทประกอบธุรกิจโดยการถือหุ้นในบริษัทอื่น
  การดำรงอยู่ของบริษัทจึงขึ้นอยู่กับเงินปันผลที่ได้รับจากหุ้นที่บริษัทถืออยู่
  ซึ่งความสามารถในการจ่ายเงินปันผลขึ้นอยู่กับผลประกอบการและกระแสเงินสดของบริษัทเหล่านั้น
  ดังนั้น หากผลประกอบการของ A-HOST ซึ่งเป็นบริษัทย่อยที่มีนัยสำคัญของบริษัท
  และบริษัทที่เกี่ยวข้องกันอื่นๆ ไม่เป็นไปตามเป้าหมาย
  อาจส่งผลให้บริษัทดังกล่าวไม่สามารถจ่ายเงินปันผลได้ตามที่คาดการณ์ไว้ นอกจากนี้
  ความสามารถในการจ่ายเงินปันผลยังเป็นไปตามข้อบังคับ กฎหมาย และข้อจำกัดอื่น ๆ
  ที่เกี่ยวข้อง

  อย่างไรก็ดี บริษัทมีนโยบายในการประเมินการลงทุนที่รัดกุม
  ไม่ว่าจะเป็นการพิจารณาถึงโอกาสในการเติบโตของธุรกิจ
  การตรวจสอบสถานะของบริษัทก่อนการลงทุน การทำประมาณการทางการเงิน
  การวางแผนงานในการลงทุนและการออกจากการลงทุน นอกจากนี้
  ในกรณีที่เหมาะสมและจำเป็นบริษัทยังได้พิจารณาว่าจ้างที่ปรึกษาภายนอกเพื่อประเมินมูลค่ากิจการ
  ความเสี่ยงที่อาจจะเกิดขึ้นจากการลงทุน รวมถึงตรวจสอบสถานะในด้านต่างๆ
  ของบริษัทที่จะลงทุนตามความจำเป็นและเหมาะสม อาทิ ที่ปรึกษาทางกฎหมาย
  ที่ปรึกษาทางการเงิน ที่ปรึกษาทางด้านบัญชี หรืออื่น ๆ
  เพื่อประกอบการพิจารณาการลงทุนของคณะกรรมการของบริษัท
  และคณะกรรมการพิจารณาการลงทุน เป็นต้น รวมถึงเมื่อบริษัทเข้าลงทุนแล้ว
  บริษัทได้ดำเนินการควบคุมและติดตามผลการดำเนินงานเป็นประจำทุกไตรมาส
  อีกทั้งบริษัทมีนโยบายแต่งตั้งตัวแทนบริษัทเข้าเป็นกรรมการของกิจการที่บริษัทเข้าลงทุนตามสัดส่วนการถือหุ้น
  แล้วแต่กรณีตามความเหมาะสม ซึ่งนับว่าจะช่วยลดความเสี่ยงในด้านนี้ลงได้ในระดับหนึ่ง

2.  ความเสี่ยงจากการที่ผู้ถือหุ้นไม่ได้รับเงินปันผล

  เนื่องจากการจ่ายเงินปันผลต้องเป็นการจ่ายจากผลการดำเนินงานของงบการเงินเฉพาะกิจการ
  อย่างไรก็ตาม บริษัทมีผลขาดทุนสะสมตามงบการเงินเฉพาะกิจการ ณ วันที่ 31 สิงหาคม 2549
  จำนวน 135.40 ล้านบาท โดยเป็นผลขาดทุนสะสมที่เกิดจากธุรกิจห้างสรรพสินค้า
  ซึ่งเป็นธุรกิจเดิมของบริษัทก่อนการเปลี่ยนแปลงโครงสร้างผู้ถือหุ้นรายใหญ่
  และเปลี่ยนแปลงลักษณะการประกอบธุรกิจ เป็นธุรกิจการลงทุนโดยการถือหุ้นในบริษัทอื่นๆ
  โดยภายหลังจากการเปลี่ยนแปลงลักษณะการประกอบธุรกิจ
  บริษัทมีผลขาดทุนสะสมตามงบการเงินเฉพาะกิจการ ณ วันที่ 31 ธันวาคม 2553 วันที่ 31
  ธันวาคม 2554 และวันที่ 31 ธันวาคม 2555 เป็นจำนวน 480.43 ล้านบาท 574.20 ล้านบาท
  และ 650.27 ล้านบาท ตามลำดับ ประกอบกับบริษัทลงทุนพัฒนาธุรกิจอสังหาริมทรัพย์
  เป็นอาคารชุดพักอาศัย โครงการอิลีเม้นท์ ศรีนครินทร์
  ซึ่งตามมาตรฐานการบัญชีจะรับรู้รายได้ทางบัญชีเมื่อโอนกรรมสิทธิ์ห้องชุดให้แก่ลูกค้า ดังนั้น
  ระหว่างพัฒนาโครงการงบการเงินของบริษัทจะแสดงผลขาดทุนเพิ่มขึ้นจากค่าใช้จ่ายในการพัฒนาโครงการโดยผลขาดทุนสะสมดังกล่าวส่งผลให้บริษัทไม่สามารถจ่ายเงินปันผลแก่ผู้ถือหุ้นได้ตามกฎหมาย

  อย่างไรก็ตาม บริษัทได้ตระหนักถึงความเสี่ยงดังกล่าว
  จึงมีนโยบายติดตามผลการดำเนินงานของธุรกิจที่บริษัทเข้าลงทุนเป็นประจำทุกไตรมาส นอกจากนี้
  บริษัทมีนโยบายติดตามการก่อสร้างโครงการอิลีเม้นท์ ศรีนครินทร์ตามแผนงานที่กำหนด
  เพื่อดำเนินการโอนกรรมสิทธิ์ห้องชุดโครงการอิลีเม้นท์ให้แก่ลูกค้าได้ตามกำหนดการ ทั้งนี้
  ภายหลังจากโอนกรรมสิทธิ์ห้องชุดให้ลูกค้า และรับรู้รายได้ทางบัญชีแล้ว บริษัทจะมีรายได้เพิ่มขึ้น
  ส่งผลให้ผลขาดทุนสะสมของบริษัทมีแนวโน้มที่ลดลง

3.  ความเสี่ยงจากการดำเนินธุรกิจของบริษัท เอ-โฮสต์ จำกัด (“A-HOST”) ซึ่งเป็นบริษัทย่อย

    1.  ความเสี่ยงจากการพึ่งพิงเจ้าของผลิตภัณฑ์เพียงรายเดียว

  เนื่องจาก A-HOST เป็นตัวแทนจำหน่ายผลิตภัณฑ์ซอฟต์แวร์ของ Oracle Corporation
  (“Oracle”) เพียงรายเดียวและมิได้เป็นตัวแทนจำหน่ายผลิตภัณฑ์ซอฟต์แวร์ของรายอื่นๆ
  โดยทำสัญญากับ Oracle ในลักษณะปีต่อปี ดังนั้น A-HOST
  จึงมีความเสี่ยงจากการพึ่งพิงเจ้าของผลิตภัณฑ์เพียงรายเดียว โดยหาก A-HOST
  เกิดความขัดแย้งกับ Oracle ส่งผลให้ A-HOST ไม่สามารถต่อสัญญากับ Oracle
  และไม่สามารถจำหน่ายผลิตภัณฑ์ของ Oracle ได้อีกต่อไป
  อาจส่งผลกระทบกับผลการดำเนินงานของ A-HOST ได้

  อย่างไรก็ดี ตลอดระยะเวลาที่ผ่านมา A-HOST มีความสัมพันธ์ที่ดีและมีการพัฒนาความสัมพันธ์กับ
  Oracle อย่างต่อเนื่อง โดยในปี 2542 A-HOST
  เป็นบริษัทแรกที่มิได้ตั้งอยู่ในประเทศสหรัฐอเมริกา ที่ได้รับการแต่งตั้งเป็น Oracle
  Application Service Provider ในปี 2546 A-HOST ได้รับแต่งตั้งเป็น Oracle
  Approved Education Provider และในปี 2548 ได้รับแต่งตั้งเป็น Oracle Certified
  Advantage Partner เป็นแห่งแรกในประเทศไทย
  ซึ่งการแต่งตั้งนี้ถือได้ว่าเป็นความสัมพันธ์ขั้นสูงสุดที่ Oracle มีกับตัวแทนจำหน่าย นอกจากนี้
  A-HOST ยังสามารถสร้างยอดขายให้กับ Oracle
  ได้อย่างต่อเนื่องโดยมีอัตราการเติบโตมากกว่าร้อยละ 10 ต่อปี ในช่วง 3 ปีที่ผ่านมา
  นอกจากนี้ในปี 2549 A-HOST ได้รับรางวัล ASEAN Partner of the Year จาก Oracle
  ในระดับภูมิภาคอาเซียน เนื่องจากสามารถทำยอดขายสูงสุดเมื่อเปรียบเทียบกับคู่ค้ารายอื่น
  และในปี 2550 A-HOST ได้รับรางวัล Value-Added Distributor of the Year จาก
  Oracle เนื่องจากสามารถทำยอดขายสูงสุดในประเทศไทยเป็นระยะเวลา 3 ปีติดต่อกัน

  นอกจากนี้ A-HOST มีการลงทุนในบริษัท เอวิชั่น จำกัด
  ซึ่งประกอบธุรกิจจำหน่ายโปรแกรมคอมพิวเตอร์ของ Microsoft
  ซึ่งเป็นการลดความเสี่ยงได้อีกทางหนึ่ง

2.  ความเสี่ยงจากการขัดข้องของระบบคอมพิวเตอร์

  เนื่องจากการดำเนินธุรกิจของ A-HOST
  มีความจำเป็นต้องพึ่งพาระบบคอมพิวเตอร์เพื่อให้บริการแก่ลูกค้า กล่าวคือ โดยทั่วไป A-HOST
  จะทำการลงทุนในระบบคอมพิวเตอร์ ซึ่งรวมถึงอุปกรณ์ทั้งในส่วนฮาร์ดแวร์ และซอฟต์แวร์
  และทำการเชื่อมต่อระบบดังกล่าวไปยังบริษัทของลูกค้าเพื่อให้บริการในด้านต่างๆ
  ซึ่งรวมถึงการบริหารจัดการข้อมูล และการจัดเก็บฐานข้อมูล ดังนั้น
  หากเกิดปัญหาหรือความขัดข้องของระบบคอมพิวเตอร์ A-HOST
  อาจไม่สามารถให้บริการกับลูกค้าได้อย่างมีประสิทธิภาพ หรืออาจทำให้ข้อมูลของลูกค้าเสียหาย
  ซึ่งอาจส่งผลกระทบต่อรายได้ของ A-HOST รวมไปถึงส่งผลให้ความน่าเชื่อถือของ A-HOST
  ลดลง

  อย่างไรก็ตาม A-HOST มีการระบบคอมพิวเตอร์สำรองเพื่อจัดเก็บข้อมูล ทั้งนี้
  จากการประกอบธุรกิจของ A-HOST ที่ผ่านมานั้น A-HOST
  ไม่เคยมีปัญหาเกี่ยวกับการขัดข้องของระบบคอมพิวเตอร์ที่ส่งผลเสียหายให้แก่ลูกค้า
  และไม่เคยมีลูกค้ายกเลิกสัญญาด้วยเหตุดังกล่าวแต่อย่างใด

3.  ความเสี่ยงจากการเปลี่ยนแปลงของเทคโนโลยี

  ปัจจุบัน ธุรกิจเทคโนโลยีสารสนเทศ อุปกรณ์คอมพิวเตอร์และเครือข่าย
  ทั้งในส่วนของฮาร์ดแวร์และซอฟต์แวร์
  มีกระบวนการวิจัยและพัฒนาที่ก้าวหน้าอย่างรวดเร็วและมีประสิทธิภาพสูง
  ทำให้ผู้ประกอบการต่างๆ ต้องปรับตัวให้ทันกับกระบวนการพัฒนาดังกล่าว
  ซึ่งรวมถึงการพัฒนารูปแบบสินค้า บริการ
  และความรู้ความสามารถของบุคลากรให้ทันต่อความเปลี่ยนแปลง

  จากการที่ A-HOST ประกอบธุรกิจจำหน่ายสินค้า และให้บริการที่เกี่ยวกับเทคโนโลยีสมัยใหม่
  อาจส่งผลกระทบต่อผลประกอบการของ A-HOST หากมีการพัฒนาเทคโนโลยีใหม่ๆ
  ขึ้นมาทดแทนสินค้า และ/หรือบริการของ A-HOST หรืออาจส่งผลให้ A-HOST
  มีรายจ่ายเพื่อการลงทุน
  เพื่อพัฒนาบริการและบุคลากรให้ทันต่อความเปลี่ยนแปลงของเทคโนโลยีใหม่ ๆ เพิ่มขึ้น

  อย่างไรก็ดี จากวิธีการดำเนินงานของ A-HOST ซึ่งจะสั่งผลิตภัณฑ์จาก Oracle Corporation
  และส่งตรงให้กับบริษัทลูกค้าหรือตัวแทนจำหน่ายเมื่อมีการสั่งซื้อเท่านั้น ทำให้ A-HOST
  ไม่มีความเสี่ยงจากการที่สินค้าคงเหลือจะล้าสมัยและไม่สามารถจำหน่ายได้
  ในด้านของการพัฒนาบุคลากรให้ทันต่อการเปลี่ยนแปลงของเทคโนโลยีนั้น บุคลากรของ A-HOST
  จะได้รับการฝึกอบรมเรื่อง ผลิตภัณฑ์ และเทคโนโลยีใหม่ๆ จาก Oracle อย่างต่อเนื่อง โดย
  A-HOST ใช้การฝึกอบรมเป็นส่วนหนึ่งของการประเมินผลงานของพนักงาน
  โดยพนักงานระดับสูงจะต้องผ่านการอบรมต่างๆ ตามที่ A-HOST กำหนดไว้

  ในส่วนของอุปกรณ์ฮาร์ดแวร์ต่างๆ ที่ใช้เพื่อการประกอบธุรกิจนั้น A-HOST
  มีการป้องกันความเสี่ยงจากการพัฒนาทางเทคโนโลยี
  ซึ่งจะส่งผลให้ประสิทธิภาพของอุปกรณ์รุ่นเก่าไม่ทัดเทียมกับรุ่นใหม่ๆ
  โดยใช้นโยบายการทยอยการลงทุนซื้ออุปกรณ์ฮาร์ดแวร์ เพื่อให้มีอุปกรณ์รุ่นใหม่ๆ
  เพื่อใช้ในการดำเนินงาน โดยอุปกรณ์รุ่นเก่านั้นสามารถนำไปใช้ทำระบบทดสอบระบบตัวอย่าง
  นำไปใช้ในการฝึกอบรม หรือนำไปใช้เป็นระบบสำรองได้

2. ธุรกิจอสังหาริมทรัพย์ (โครงการอิลีเม้นท์ ศรีนครินทร์)

  2.1 ความเสี่ยงของความเพียงพอของแหล่งเงินทุนเพื่อใช้ในการพัฒนาโครงการ

  ในการก่อสร้างโครงการอิลีเม้นท์ ศรีนครินทร์ บริษัทจำเป็นต้องใช้เงินลงทุนจำนวนมาก
  ซึ่งหากบริษัทไม่สามารถจัดหาแหล่งเงินทุนที่เพียงพอตามแผนพัฒนาโครงการที่บริษัทกำหนดไว้
  ก็อาจส่งผลกระทบต่อแผนการดำเนินงานและผลประกอบการได้

  อย่างไรก็ดี
  ผู้บริหารได้คำนึงถึงความเสี่ยงดังกล่าวจึงแบ่งการก่อสร้างโครงการออกเป็นโครงการย่อย
  เพื่อให้เกิดความยืดหยุ่นในการก่อสร้างและการขาย
  รวมทั้งทำให้มีเงินทุนหมุนเวียนอย่างต่อเนื่องในการก่อสร้างแต่ละโครงการ
  และสามารถลดความเสี่ยงดังกล่าวได้ในระดับหนึ่ง

2.  ความเสี่ยงจากความผันผวนของต้นทุนค่าก่อสร้างโครงการ

  ในการก่อสร้างโครงการอสังหาริมทรัพย์เพื่อขายนั้น ราคาวัสดุก่อสร้างเป็นต้นทุนหลักที่สำคัญ
  โดยในช่วงที่ผ่านมาราคาวัสดุก่อสร้างมีการปรับตัวสูงขึ้นอย่างต่อเนื่อง
  เนื่องจากมีความต้องการวัสดุก่อสร้างที่เพิ่มมากขึ้นประกอบกับความผันผวนของราคาน้ำมัน
  และสินค้าโภคภัณฑ์ต่างๆ ที่ปรับราคาเพิ่มสูงขึ้นอย่างต่อเนื่อง
  ซึ่งส่งการเพิ่มขึ้นของต้นทุนค่าก่อสร้างโครงการนั้นอาจจะทำให้การประมาณการต้นทุนและการกำหนดราคามีความผิดพลาด
  อันจะส่งผลกระทบต่อผลประกอบการในอนาคตได้

  อย่างไรก็ดี บริษัทมีแนวทางบริหารความเสี่ยงด้วยการกระจายความเสี่ยงดังกล่าว
  โดยการกำหนดราคาวัสดุก่อสร้างรวมไว้ในสัญญาว่าจ้างรับเหมาก่อสร้าง
  ทำให้ตลอดระยะเวลาการก่อสร้างโครงการแต่ละโครงการ
  บริษัทไม่ต้องรับความเสี่ยงจากความผันผวนดังกล่าว จึงลดความเสี่ยงไปได้ในระดับหนึ่ง
  นอกจากนี้บริษัทยังมีนโยบายชำระเงินค่าก่อสร้างให้แก่ผู้รับเหมาเป็นงวดตามงานที่แล้วเสร็จจริงและตามที่ได้ระบุไว้ในสัญญาการก่อสร้าง
  โดยที่ควบคุมให้ไม่มีการเบิกงวดงานเกินกว่าปริมาณงานที่แล้วเสร็จ
  จึงทำให้มั่นใจได้ว่าบริษัทสามารถควบคุมต้นทุน รวมทั้งควบคุมระยะเวลาก่อสร้าง
  และคุณภาพของงานได้ นอกจากนี้
  บริษัทได้ตรวจสอบและเปรียบเทียบราคาวัสดุก่อสร้างอย่างสม่ำเสมอ
  เพื่อจัดซื้อวัสดุก่อสร้างที่มีคุณภาพและประหยัดต้นทุน

2.3 ความล่าช้าและคุณภาพผลงานของผู้รับเหมาก่อสร้าง

  บริษัทดำเนินการก่อสร้างโดยการว่าจ้างผู้รับเหมาจากภายนอก หากผู้รับเหมาส่งมอบงานล่าช้า
  หรือผู้รับเหมาส่งมอบงานที่คุณภาพไม่เป็นไปตามมาตรฐานของบริษัท
  บริษัทอาจไม่สามารถควบคุมต้นทุนได้

  อย่างไรก็ดี บริษัทมีนโยบายว่าจ้างผู้รับเหมาที่มีประสบการณ์และความเชี่ยวชาญในการก่อสร้าง
  โดยในการคัดเลือกผู้รับเหมาบริษัทจะพิจารณาความสามารถของผู้รับเหมาโดยดูจากผลงานในอดีต
  และจะชำระเงินค่าก่อสร้างให้แก่ผู้รับเหมาเป็นงวดตามงานที่แล้วเสร็จจริง
  และตามที่ได้ระบุไว้ในสัญญาการก่อสร้าง
  โดยที่ควบคุมให้ไม่มีการเบิกงวดงานเกินกว่าปริมาณงานที่แล้วเสร็จ นอกจากนี้
  บริษัทยังมีผู้ควบคุมงานก่อสร้างของบริษัท และผู้บริหารก่อสร้างโครงการที่มีความเชี่ยวชาญ
  ซึ่งได้รับการว่าจ้างจากบริษัท
  เข้าไปตรวจและควบคุมดูแลงานก่อสร้างเพื่อให้แน่ใจถึงคุณภาพงานของผู้รับเหมาแต่ละรายอย่างต่อเนื่อง
  จึงทำให้มั่นใจได้ว่าบริษัทสามารถควบคุมระยะเวลาก่อสร้าง ควบคุมต้นทุน และคุณภาพของงานได้

2.4 ความเสี่ยงจากการขายโครงการไม่ได้ตามประมาณการ

  โครงการอิลีเม้นท์ ศรีนครินทร์
  ได้มีการกำหนดราคาขายและระยะเวลาขายโครงการย่อยแต่ละโครงการเอาไว้แล้ว
  เพื่อให้สอดคล้องกับการก่อสร้างแต่ละโครงการ
  ทั้งนี้หากบริษัทไม่สามารถขายได้ตามที่คาดการณ์ไว้
  อาจจะส่งผลให้การก่อสร้างโครงการย่อยต้องหยุดชะงักลง

  อย่างไรก็ดี ผู้บริหารมีความมั่นใจว่าโครงการอิลีเม้นท์ ศรีนครินทร์
  จะได้รับการตอบรับจากลูกค้าอย่างดีเนื่องจากมีจุดขายและแผนการขายที่เหมาะสมกับกลุ่มลูกค้าเป้าหมาย
  ประกอบกับตั้งอยู่ในทำเลที่ดี เป็นจุดที่มีความต้องการคอนโดมีเนียมอยู่มาก
  ซึ่งจะส่งผลบริษัทสามารถขายโครงการได้ตามประมาณการที่วางไว้ ทั้งนี้
  ภายหลังจากเปิดขายโครงการมีการตอบรับที่ดีจากลูกค้าที่เข้าชมห้องตัวอย่างที่สำนักงานขายซึ่งส่งผลให้มียอดขายอย่างต่อเนื่อง
  และมีการปรับแผนโฆษณาประชาสัมพันธ์
  และโปรโมชั่นการขายให้สอดคล้องกับความต้องการของกลุ่มลูกค้าอย่างสม่ำเสมอ ดังนั้น
  ผู้บริหารคาดว่าจะสามารถปิดการขายโครงการได้ตามเป้าหมาย

2.5 ความเสี่ยงจากภาระผูกพันในภาระเงินกู้ยืม

  ณ วันที่ 31 ธันวาคม 2555 บริษัทมีวงเงินกู้ยืมจากสถาบันการเงิน จำนวน 883 ล้านบาท
  เพื่อพัฒนาโครงการอิลีเม้นท์ ศรีนครินทร์ 4 โครงการ
  โดยจะเบิกเงินกู้ตามมูลค่างานก่อสร้างและยอดขายแต่ละโครงการ
  ซึ่งหากบริษัทไม่สามารถทำยอดขายได้ตามเป้าหมายที่วางไว้อาจส่งผลกระทบต่อการชำระคืนเงินกู้

  อย่างไรก็ตาม บริษัทคาดว่าจะสามารถมีรายได้ตามเป้าหมายที่วางไว้ ดังจะเห็นได้จาก ณ วันที่
  25 มีนาคม 2556 บริษัทมีมูลค่าขายของโครงการที่ 1 รวมประมาณ 431.28 ล้านบาท
  คิดเป็นร้อยละ 80 ของมูลค่าขายทั้งหมดของโครงการที่ 1 โดยบริษัทเริ่มเปิดขายอิลีเม้นท์
  ศรีนครินทร์ โครงการที่ 2 เดือนกุมภาพันธ์ 2556 ซึ่ง ณ วันที่ 25 มีนาคม 2556
  บริษัทมีมูลค่าขายของโครงการที่ 2 รวมประมาณ 107.71 ล้านบาท คิดเป็นร้อยละ 36
  ของมูลค่าขายทั้งหมดของโครงการที่ 2 ซึ่งเป็นรายได้ของบริษัทในอนาคต

3.  ความเสี่ยงทางด้านเศรษฐกิจการเงินและนโยบายจากภาครัฐ

3.1 ความเสี่ยงจากความผันผวนของอัตราดอกเบี้ย

  ความเคลื่อนไหวของอัตราดอกเบี้ยมีผลกระทบต่อบริษัท
  ในกรณีที่ดอกเบี้ยปรับตัวสูงขึ้นลูกค้าจะชะลอการซื้อลง
  เนื่องจากต้นทุนการซื้ออสังหาริมทรัพย์ของลูกค้าสูงขึ้น รวมถึงในด้านของต้นทุนทางการเงิน
  เนื่องจากบริษัทต้องได้รับการสนับสนุนจากสถาบันการเงินในรูปของเงินกู้
  เพื่อนำมาก่อสร้างโครงการอสังหาริมทรัพย์

  อย่างไรก็ดี บริษัทมีการวางแผนงานเพื่อลดความเสี่ยงจากภาวะอัตราดอกเบี้ยขาขึ้น
  โดยการสร้างพันธมิตรทางธุรกิจกับธนาคารพาณิชย์หลายแห่ง
  เพื่อเปรียบเทียบข้อเสนอที่มีต้นทุนเหมาะสมที่สุด
  รวมทั้งสร้างพันธมิตรกับนักลงทุนและกองทุนอสังหาริมทรัพย์ต่างๆ ทั่วโลก นอกจากนี้
  การเป็นบริษัทจดทะเบียนในตลาดหลักทรัพย์เอ็ม เอ ไอ ก็เป็นอีกช่องทางหนึ่ง
  ทำให้บริษัทสามารถระดมทุนเพื่อนำมาใช้ในการพัฒนาโครงการทั้งที่มีอยู่ในปัจจุบันและอนาคต

3.2 ความเสี่ยงจากการเปลี่ยนแปลงกฎหมาย ระเบียบข้อบังคับที่เกี่ยวข้องกับธุรกิจอสังหาริมทรัพย์

  การเปลี่ยนแปลงกฎหมาย
  หรือระเบียบข้อบังคับและกฎกระทรวงที่เกี่ยวข้องกับการประกอบธุรกิจอสังหาริมทรัพย์จะส่งผลต่อต้นทุนและค่าใช้จ่ายในการดำเนินโครงการของบริษัทโดยตรง
  เช่น ข้อบังคับของผังเมืองเรื่องอัตราส่วนพื้นที่อาคารรวมต่อพื้นที่ที่ดิน (FAR)
  นโยบายการกำหนดพื้นที่ส่วนกลาง
  ขอบเขตการประเมินและการจัดทำรายงานผลกระทบต่อสิ่งแวดล้อม (EIA) ฯลฯ
  ซึ่งหากมีการเปลี่ยนแปลงไปในทางที่เข้มงวดขึ้นก็อาจจะส่งผลกระทบต่อผลประกอบการของบริษัท

  อย่างไรก็ดี
  บริษัทได้ลดความเสี่ยงในเรื่องดังกล่าวโดยบริษัทมีการทำการสำรวจและศึกษาถึงข้อจำกัดและข้อกำหนดทางกฎหมายที่เกี่ยวข้องกับธุรกิจอสังหาริมทรัพย์อย่างสม่ำเสมอ
  เพื่อให้บริษัทสามารถเตรียมรับกับความเปลี่ยนแปลงที่อาจจะเกิดขึ้นและสามารถวางแผนการดำเนินงานให้สอดคล้องและเกิดประโยชน์สูงสุดในการดำเนินธุรกิจต่อไป